Oscars 2020: 11 υποψηφιότητες ο «Joker» και από 10 σε «Ιρλανδό», «Κάποτε στο Χόλιγουντ» και «1917»

Η Αμερικανική Ακαδημία Κινηματογράφου ανακοίνωσε τις φετινές υποψηφιότητες των Όσκαρ με το «Joker» να συγκεντρώνει τις περισσότερες (11) και τις ταινίες των Μάρτιν Σκορσέζε («Ο Ιρλανδός»), Κουέντιν Ταραντίνο («Κάποτε στο Χόλιγουντ») και Σαμ Μέντες («1917») να ακολουθούν με 10.

Από τους Πάνο Γκένα, Τάσο Μελεμενίδη

Ποιος γελά καλύτερα στο Χόλιγουντ; Η απάντηση είναι ο «Joker» του Τοντ Φίλιπς που συγκέντρωσε τις περισσότερες υποψηφιότητες για τα φετινά Όσκαρ από την Αμερικανικη Ακαδημία Κινηματογράφου.

Το «Joker» είδε τελικά το buzz που ξεκίνησε τον Σεπτέμβρη να μη ξεφουσκώνει και βρέθηκε στην κορυφή των υποψηφιοτήτων με 11 συνολικά υποψηφιότητες (πρωτιά για την DC η παρουσία της στη μεγάλη οσκαρική κατηγορία), ανάμεσα σε αυτές και τη μη αναμενόμενη του Τοντ Φίλιπς στη σκηνοθεσία καθώς ο τελευταίος δεν είχε προταθεί για το αντίστοιχο βραβείο από το Σωματείο Σκηνοθετών (DGA). Η ταινία πάντως δε θεωρείται ακριβώς ακλόνητο φαβορί για θρίαμβο τη βραδιά των Όσκαρ (όπως και καμία άλλη είναι αλήθεια), καθώς προπορεύεται με βραχεία κεφαλη με τρεις ταινίες να ακολουθούν με 10 υποψηφιότητες («Ο Ιρλανδός», «Κάποτε στο Χόλιγουντ», «1917») προμηνύοντας ντέρμπι ως το φινάλε. Μπορεί ο «Joker» να έχει τις περισσότερες, το ρεύμα όμως των Ταραντίνο και Μέντες είναι αρκετά δυνατό με πολλαπλές βραβεύσεις και τις Χρυσές Σφαίρες από κοντά. Μην απορήσετε, λοιπόν, αν οι δυο τελευταίοι εξαργυρώσουν τις υποψηφιότητές και σε αρκετές νίκες εις βάρος του «Joker».

Κάτω από το Βig-4 της φετινής χρονιάς υπάρχει άλλη μια τετράδα ταινιών που βρίσκονται εδώ όχι για να συμπληρώνουν τις πεντάδες, αλλά για να διεκδικήσουν βραβεία. Αναφέρουμε δικαιωματικά πρώτα τα «Παράσιτα» του Μπονγκ Τζουν Χο, μια ταινία από τη Νότια Κορέα που βρέθηκε να έχει 6 υποψηφιότητες συμπεριλαμβανομένων εκείνων της Καλύτερης Ταινίας, Διεθνούς Ταινίας (ιστορική πρωτιά, αφού είναι η πρώτη ταινία από τη Ν. Κορέα που το επιτυγχάνει), Σκηνοθεσίας, Πρωτότυπου Σεναρίου, Μοντάζ και (πανάξια) Καλλιτεχνικής Διεύθυνσης. Μαζί τους με 6 υποψηφιότητες η «Ιστορία Γάμου», το «Τζότζο» και οι «Μικρές Κυρίες» με κοινό στοιχείο πως κανείς από τους σκηνοθέτες τους δεν ψηφίστηκε στη δική τους κατηγορία.

Οι 8 παραπάνω ταινίες έχουν υποψηφιότητα για Καλύτερη Ταινία και τη φετινή εννιάδα συμπληρώνει το «Κόντρα σε Όλα» με 4 υποψηφιότητες στο σύνολο (Ταινία, Μοντάζ, Ήχος, Ηχητικό Μοντάζ). Οι «Δύο Πάπες» με τις 3 υποψηφιότητές τους, μαζί με τα δυο animation («I Lost my Body», «Klaus») και τα δυο ντοκιμαντέρ («American Factory», «The Edge of Democracy») ανέβασαν το συνολικό αριθμό υποψηφιοτήτων του Netflix σε 24 και το ανέβασαν στην κορυφή. Επίσης, 3 υποψηφιότητες πήρε το τελευταίο επεισόδιο στη saga του Star Wars, «Skywalker Η Άνοδος», ανάμεσα σε αυτές και Καλύτερης Μουσικής, η 52η συνολικά για τον θρυλικό Τζον Γουίλιαμς που βλέπει μόνο το φάντασμα του Γουόλτ Ντίσνεϊ μπροστά του με 56.

Στις παραδοσιακές ετήσιες παραλείψεις, η Ακαδημία δηλώνει γένους αρσενικού στην πεντάδα των Σκηνοθετών, το τριπαριστό «Uncut Gems» των αδερφών Σαφντί δεν παρέσυρε και τα Όσκαρ, το (πολύ καλύτερο) «Ψυχρά κι Ανάποδα ΙΙ» πάγωσε στα βραβεία, το μεγάλο comeback του Έντι Μέρφι με το «Dolemite is My Name» αγνοήθηκε εντελώς, όπως και ο Ρόμπερτ Ντε Νίρο που δεν ακολούθησε τους Αλ Πατσίνο και Τζο Πέσι στις υποψηφιότητες ερμηνείας, ο Τάρον Έτζερτον παρά τη φόρα της Χρυσής Σφαίρας για το «Rocketman», η Τζένιφερ Λόπεζ που ήλπιζε σε μία υποψηφιότητα Β' Γυναικείου για το «Επικίνδυνες Κυρίες», η ανατριχιαστική Λουπίτα Νιόνγκο του «Εμείς» και η Ακουαφίνα στο τρυφερό «The Farewell».

Το Διεθνές Φεστιβάλ Κινηματογράφου της Αθήνας Νύχτες Πρεμιέρας είναι περήφανο για τις υποψηφιότητες των ταινιών «Ο Ιρλανδός» (Ειδική προβολή στις 11 Νοεμβρίου), «Παράσιτα» (Ταινία Έναρξης), «Οι Άθλιοι» (Βραβείο Κοινού Fischer) και «Honeyland» (Χρυσή Αθηνά Καλύτερου Ντοκιμαντέρ), που πραγματοποίησαν την ελληνική τους πρεμιέρα στο πρόσφατο 25ο φεστιβάλ (Σεπτέμβριος 2019).

Δείτε παρακάτω αναλυτικά τις φετινές υποψηφιότητες των βραβείων Όσκαρ και κάντε κλικ σε κάθε τίτλο για να διαβάσετε την κριτική της ταινίας.

Μην χάσεις την 92η τελετή απονομής των βραβείων OSCAR, ζωντανά και αποκλειστικά στην COSMOTE TV την Κυριακή 9/2.

Μείνετε συντονισμένοι στο cinemagazine.gr για την κάλυψη των φετινών βραβείων Όσκαρ με καθημερινά θέματα, νέα, αφιερώματα και προβλέψεις!

Οι αφίξεις στο κόκκινο χαλί, το pre show από τη 1.30πμ με αποκορύφωμα την Τελετή Απονομής που μπορείς να απολαύσεις στο COSMOTE CINEMA 1HD με τον πρωτότυπο ήχο ή το COSMOTE CINEMA 2HD με live σχολιασμό από τον Γ.Σατσίδη & τη Χρ.Μπίθα απευθείας από το Λος Άντζελες. Την έχασες; Κανένα πρόβλημα. Απόλαυσε την στις 10/2 στις 21.00 στο COSMOTE CINEMA 1HD με ελληνικούς υπότιτλους.

ΚΑΛΥΤΕΡΗ ΤΑΙΝΙΑ

Κόντρα Σε Όλα

Ο Ιρλανδός

Τζότζο

Joker

Μικρές Κυρίες

Ιστορία Γάμου

1917

Κάποτε στο Χόλιγουντ

Παράσιτα

ΣΚΗΝΟΘΕΣΙΑ

Μάρτιν Σκορσέζε, Ο Ιρλανδός

Τοντ Φίλιπς, Joker

Σαμ Μέντες, 1917

Κουέντιν Ταραντίνο, Κάποτε στο Χόλιγουντ

Μπονγκ Τζουν-χο, Παράσιτα

Α' ΑΝΤΡΙΚΟΣ ΡΟΛΟΣ

Αντόνιο Μπαντέρας, Πόνος και Δόξα

Λεονάρντο ΝτιΚάπριο, Κάποτε στο Χόλιγουντ

Άνταμ Ντράιβερ, Ιστορία Γάμου

Χοακίν Φίνιξ, Joker

Τζόναθαν Πράις, Οι Δυο Πάπες

Α' ΓΥΝΑΙΚΕΙΟΣ ΡΟΛΟΣ

Σίνθια Ερίβο, Harriet

Σκάρλετ Γιόχανσον, Ιστορία Γάμου

Σίρσα Ρόναν, Μικρές Κυρίες

Σαρλιζ Θερόν, Βόμβα

Ρενέ Ζελβέγκερ, Judy

Β' ΑΝΤΡΙΚΟΣ ΡΟΛΟΣ

Τομ Χανκς, Beautiful Day in the Neighborhood

Άντονι Χόπκινς, Οι Δυο Πάπες

Αλ Πατσίνο, Ο Ιρλανδός

Τζο Πέσι, Ο Ιρλανδός

Μπραντ Πιτ, Κάποτε στο Χόλιγουντ

B' ΓΥΝΑΙΚΕΙΟΣ ΡΟΛΟΣ

Κάθι Μπέιτς, Η Μπαλάντα του Ρίτσαρντ Τζούελ

Λόρα Ντερν, Ιστορία Γάμου

Σκάρλετ Γιόχανσον, Τζότζο

Φλόρενς Πιου, Μικρές Κυρίες

Μαργκό Ρόμπι, Βόμβα

ΠΡΩΤΟΤΥΠΟ ΣΕΝΑΡΙΟ

Στα Μαχαίρια

Ιστορία Γάμου

1917

Κάποτε στο Χόλιγουντ

Παράσιτα

ΔΙΑΣΚΕΥΑΣΜΕΝΟ ΣΕΝΑΡΙΟ

Ο Ιρλανδός

Τζότζο

Joker

Μικρές Κυρίες

Οι Δυο Πάπες

ΦΩΤΟΓΡΑΦΙΑ

Ο Ιρλανδός

Joker

Ο Φάρος

1917

Κάποτε στο Χόλιγουντ

ΜΟΝΤΑΖ

Κόντρα Σε Όλα

Ο Ιρλανδός

Τζότζο

Joker

Παράσιτα

ΚΑΛΛΙΤΕΧΝΙΚΗ ΔΙΕΥΘΥΝΣΗ

Ο Ιρλανδός

Τζότζο

1917

Κάποτε στο Χόλιγουντ

Παράσιτα

ΗΧΟΣ

Ad Astra

Κόντρα Σε Όλα

Joker

1917

Κάποτε στο Χόλιγουντ

ΗΧΗΤΙΚΟ ΜΟΝΤΑΖ

Κόντρα Σε Όλα

Joker

1917

Κάποτε στο Χόλιγουντ

Star Wars: Skywalker Η Άνοδος

ΚΟΣΤΟΥΜΙΑ

Ο Ιρλανδός

Τζότζο

Joker

Μικρές Κυρίες

Κάποτε στο Χόλιγουντ

ΟΠΤΙΚΑ ΕΦΕ

Εκδικητές: Τελευταία Πράξη

Ο Ιρλανδός

Ο Βασιλιάς των Λιονταριών

1917

Star Wars: Skywalker Η Άνοδος

ΜΟΥΣΙΚΗ

Χίλντουρ Γκούντναντότιρ, Joker

Αλεξάντρ Ντεσπλά, Μικρές Κυρίες

Τόμας Νιούμαν, 1917

Ράντι Νιούμαν, Ιστορία Γάμου

Τζον Γουίλιαμς, Star Wars: Skywalker Η Άνοδος

ΤΡΑΓΟΥΔΙ

I Can’t Let You Throw Yourself Away - Toy Story 4

I'm Gonna Love Me Again - Rocketman

I'm Standing With You - Breakthrough

Into the Unknown - Ψυχρά κι Ανάποδα II

Stand Up - Harriet

ΜΑΚΙΓΙΑΖ ΚΑΙ ΚΟΜΜΩΣΕΙΣ

Βόμβα

Joker

Judy

Maleficent: Η Δύναμη του Σκότους

1917

ΚΑΛΥΤΕΡΗ ΤΑΙΝΙΑ ΚΙΝΟΥΜΕΝΩΝ ΣΧΕΔΙΩΝ

Πως να Εκπαιδεύσετε τον Δράκο σας 3

I Lost My Body

Klaus

Ο Ευγενικός Κύριος Λινκ

Toy Story 4

ΚΑΛΥΤΕΡΟ ΝΤΟΚΙΜΑΝΤΕΡ

American Factory

The Cave

The Edge of Democracy

For Sama

Honeyland

ΔΙΕΘΝΗΣ ΤΑΙΝΙΑ

Corpus Christi, Πολωνία

Honeyland, Βόρεια Μακεδονία

Οι Άθλιοι, Γαλλία

Πόνος και Δόξα, Ισπανία

Παράσιτα, Νότια Κορέα

ΚΑΛΥΤΕΡΗ ΤΑΙΝΙΑ ΜΙΚΡΟΥ ΜΗΚΟΥΣ

Brotherhood

Nefta Football Club

The Neighbors’ Window

Saria

A Sister

ΚΑΛΥΤΕΡΟ ΝΤΟΚΙΜΑΝΤΕΡ ΜΙΚΡΟΥ ΜΗΚΟΥΣ

In the Absence

Learning to Skateboard in a Warzone (If You’re a Girl)

Life Overtakes Me

St. Louis Superman

Walk Run Cha-Cha

ΚΑΛΥΤΕΡΗ ΤΑΙΝΙΑ ΚΙΝΟΥΜΕΝΩΝ ΣΧΕΔΙΩΝ ΜΙΚΡΟΥ ΜΗΚΟΥΣ

Dcera (Daughter)

Hair Love

Kitbull

Memorable

Sister